وابانی اسمگلر
پیریں کشکے ءَ
مردے ءَ گرنچے کُوپگ ءَ اَت
من دیوالانی
رِتکَگیں ساھگاں گوں دُچار کپتاں
نوکیں شھرے ءِ
ساچشت کَنگ ءَ پہ منی چمّ سَواس ءَ کنگ بوتگ اَنت
من وابانی اِسمگلرے آں
کہ بنّام آں وتی مُلک ءَ
پہ دریا ءِ
کوہ ءِ
درچک ءِ
ءُ دگہ زیبائیں چیزانی اَسمگلنگ ءَ
تاکانی کوہ رُستگ منی دستانی دل ءَ
ءُ زَرد کپتگیں بھارانی دگ منی چمّاں
بیرانیں ھیالے اتکگ کہ گِرانیں رگ ءُ بنداں
من پاشک بیان آں
منی ہمرائی ءَ
منی جوڈ کتگیں شھر ہم
اندیمی ءِ سحر ءَ چہ درکنگ بوھگ ءَ اِنت
یکروچے من چادرے ءَ دریاے اسمگل کُت
مُرگانی زہیرنالیں صوت
استارانی پُلّ
بےتواریں آپ
ءُ مھروانیں بھار ہم
شھر منی دستانی دل ءِ زیبائیں بَرورد بوہان اَت
کئے بزانت؟
زندگی ءِ
چنچو آثار من چَہ دوریں پَری زادگانی مُلکاں اسمگل کُتگ
پشت کپتگ آسمان !!!
کہ ایشی ءِ اسمگلنگ ءِ رند ءَ منی سر پیریں کشکے ءَ کپت
مردے ءَ گرنچے کوپگ ءَ اَت
اُودا من دچار کپتاں گوں دیوالانی رِتکَگیں ساھگاں
وشنودیں کَاگدانی سر ءِ کپتگیں پُلاں
منی وش اتک ءِ بار منی کوپگاں لَڈّ اِت
من ہمائیں کہ وتی وش اَتکی ءِ سحر ءَ ساچان آں
شھاب اَکرم